MRO-MRÜP ja selle liitlased tulid võimule 2006. aasta suvel toimunud valimiste tulemusel, tõrjudes võimult sotsiaaldemokraatide juhitud valitsuse. Esialgu taheti kaasata ka albaanlasi esindavDemokraatlik Ühendus Integratsiooni Eest, mis oli kuulunud sotside valitsusse, kuid läbirääkimised jooksid ummikusse ja juurde võeti siis hoopisAlbaanlaste Demokraatlik Partei, mis kuulub aga nüüd opositsiooni, sest 2008. aasta suvel toimunud ennetähtaegsete valimiste järel läks valitsusse Demokraatlik Ühendus Integratsiooni Eest, mis on albaanlaste hulgas mõnevõrra populaarsem ning mille toetajad kalduvad tulema kergesti tänavatele ning kasutama oma eesmärkide saavutamiseks, näiteks valitsusse pääsemiseks surve avaldamiseks, aeg-ajalt otsest vägivalda.
Valimiste tulemusel jätkab ilmselt senine valitsuskoalitsioon. MRO-MRÜP on kujutanud neid valimisi võitlusena makedooniameelse ja kreekameelse koalitsiooni vahel ning peaminister Nikola Gruevski on kuulutanud, et väiksemad paremerakonnad, mis ei ole koondunud valimisteks tema taha moodustatud koalitsiooni, töötavad sotsiaaldemokraatide huvides. Sotsid seevastu lubavad tegeleda avaliku halduse parandamisega ning tõsta riigiametnike professionaalsust.
Ennetähtaegsete valimisteni jõuti aga nii, et möödunud aasta lõpus toimus rida läbiotsimisi ettevõtetes, sealhulgas ühe telekanali ja kolme päevalehe ruumides, millele esitati süüdistused maksudest kõrvalehoidmises, rahapesus ja muus taolises, kuid milles opositsioon nägi enda vastu suunatud samme, sest tegemist oli opositsiooni toetavate meediakanalitega. Kõigepealt korraldati suuri meeleavaldusi, millega nõuti süüdistustest loobumist, lõpuks aga marsiti parlamendist välja ja lõpetati selle töös osalemine, jätkates samas lobitööd Euroopa Liidu ja USA suunal, et need avaldaksid valitsusele survet ennetähtaegsete valimiste korraldamiseks. Lõpuks andiski see tulemusi, aga valitsusse see sotse ilmselt ei aita.
Ühest küljest paistab, et opositsiooni toetava meedia kimbutamine oli tõesti sihitud opositsiooni vastu, aga teisest küljest on selge see, et päris alusetud esitatud süüdistused ei ole ning kui keegi tahab asjasid riigis parandada, siis ei saa sellistele õigusrikkumistele lõputult läbi sõrmede vaadata. Seega üsna vastuoluline olukord. Ja maailmavaateliselt on mõlemad nendel valimistel osalevad koalitsioonid tegelikult parajad segapudrud, näiteks MRO-MRÜP-i juhitavas koalitsioonis on suuruselt järgmine erakondMakedoonia Sotsialistlik Partei, mis asub maailmavaateliselt veel rohkem vasakul kui konkureerivat koalitsiooni juhtiv Makedoonia Sotsiaaldemokraatlik Liit.